Aurinkomaa

Tämä artikkeli käsittelee fiktiivistä valtiota. Tietoa Minecraft-roolipeliserveristä löytyy esimerkiksi osoitteesta https://maailmanloppu.fi
Aurinkomaan valtakunta on valtio Aurinkomaan roolipelipalvelimella. Se koostuu nykyään (Nieran kartassa) pääkaupungista, kahdesta kylästä ja irtolaiskylästä. Perinteisesti valtakunta on jakautunut lääneihin, joita on ollut useimmiten neljä. Virallisten kylien, kaupunkien ja läänien lisäksi Aurinkomaassa on ollut myös epävirallisia asutuskeskuksia.
Aurinkomaa on alueena ollut aina maantieteellisesti monipuolinen. Eri elinympäristöjä on lukuisia aina korventavan kuumista aavikoista hyytäville jäätasangoille. Rannikkonsa puolesta valtakunta on aiemmin ollut varsin sirpaleinen, eikä yhtenäistä merialuetta ole ollut. Nieran kartta kuitenkin koostuu useammasta suuressa meressä kelluvasta saaresta. Valtakunnassa on runsaasti metsää ja hedelmällistä maata, josta häviävän pieni osa on aktiivisessa käytössä. Aiemmissa kartoissa kallioperä on yleensä ollut joitakin suonia lukuun ottamatta mineraaliköyhä. Nieran kartassa malmejakin esiintyy enemmän. Näiltä ominaisuuksiltaan Aurinkomaa ei suinkaan ole yhtenäinen kokonaisuus, vaan maa-, metsä- ja kaivostalouden kannattavuuteen vaikuttavat ratkaisevasti eri biomit ja niiden uniikit ekologiset ja geologiset ominaisuudet.
Aurinkomaassa on virallisia lakeja, joita kaikkien kansalaisien tulee noudattaa. Sen yhteiskunta onkin muutamaa sotaa ja pienempää kahnausta lukuun ottamatta rauhanomainen. Yhteiskuntarakenteeltaan Aurinkomaa muistuttaa enimmäkseen feodalismia, joskin eri aikakausien välillä on aina esiintynyt pieniä eroja. Valtakunnan pääkaupunki on nykyisin Niera ja valuutta ropo.
Valtakuntaa on useimmiten hallinnut Valtias tai Valtiatar. Sen historian aikana hallitsijoita on kuitenkin toisinaan ollut samaan aikaan useampiakin. Käytännössä valtion asioita hoitavat virkamiehet, joista tärkeimpinä mainittakoon triumviraatti (jaarli, maaherra ja käskynhaltija). Heidän alaisuudessaan maata hallitsevat pääkaupungista käsin erinäiset valtion virastot ja laitokset, kuten Aurinkomaan keskuspankki, Rakennusvirasto, Oikeuslaitos, Mustakaarti ja Kulttuurivirasto, joilla kaikilla on omat johtajansa ja sisäinen hierarkiansa. Eri alueilla valtaa pitävät kylät, kaupungit ja läänit, joilla on ollut yleensä laaja autonomia ja oikeus päättää omista asioistaan. Vaikka valtio on Aurinkomaassa voimakas ja työnantajista ylivoimaisesti suurin, myös yksityisyrittäjyys on suosittua.
Tärkeää osaa valtakunnan hierarkiasta edustavat säädyt. Olennaisimpia säätyjä ovat aateliset ja alamaiset, joskin niiden määritelmä on häilyvä, ja säädyiksi voidaan laskea myös Valtias, irtolaiset, grieffaajat ja kirotut. Nieran kartassa perustettiin alhaisaatelissääty, joka on arvovallaltaan varsinaisten aatelisten ja alamaisten välimaastossa. Erot säätyjen välillä, samoin kuin tuloerot, ovat suuria ja pääoma vahvasti jakautunut.
Aurinkomaata asuttavat enimmäkseen ihmiset, mutta oman leimansa valtakunnan historiaan ovat lyöneet muun muassa nallet ja lammas. Näiden vähemmistöjen asema on vaihdellut huomattavasti eri väestöryhmien ja aikakausien välillä. Kielenä puhutaan lähes poikkeuksetta suomea. Nallekieltä ja muita vähemmistökieliä on aikanaan käytetty jonkin verran, mutta niiden merkitys on käytännössä jäänyt vähäiseksi.
Category:Historialliset artikkelit
Category:Paikat